b"\n_START_ARTICLE_\nJ\xc3\xbcrgen R\xc3\xbcttgers\n_START_SECTION_\nBiografia\n_START_PARAGRAPH_\nVa n\xc3\xa9ixer a Col\xc3\xb2nia, en plena Conca del Ruhr, a l'estat de Rin del Nord-Westf\xc3\xa0lia a Alemanya] el 26 de juny de 1951. _NEWLINE_Fill d'un electricista, estudi\xc3\xa0 la prim\xc3\xa0ria a Pulheim (Rin del Nord-Westf\xc3\xa0lia). Fou membre de la Deutsche Pfadfinderschaft Sankt Georg (Associaci\xc3\xb3 Alemanya d'Escoltes Sant Jordi). El 1961 es trasllad\xc3\xa0 a un Apostelgymnasium (escola religiosa) a Col\xc3\xb2nia-Lindenthal. El 1969 comen\xc3\xa7\xc3\xa0 a estudiar jurisprud\xc3\xa8ncia i hist\xc3\xb2ria, que acab\xc3\xa0 el 1975. Finalment el 1979 es doctor\xc3\xa0 a la Universitat de Col\xc3\xb2nia. _NEWLINE_Entre 1978 i 1980, R\xc3\xbcttgers fou treball\xc3\xa0 a l'Associaci\xc3\xb3 de Ciutats i Municipis de Rin del Nord-Westf\xc3\xa0lia. Entre 1980 i 1987 fou primer tinent d'Alcalde de Pulheim, ocupant-se tamb\xc3\xa9 de les carteres de Desenvolupament urb\xc3\xa0, Finances i la Protecci\xc3\xb3 del Medi Ambient. El 1984 es cas\xc3\xa0 amb la seva companya Angelika i tenen tres fills. _NEWLINE_El 1970 ingress\xc3\xa0 a la Uni\xc3\xb3 Dem\xc3\xb2crata Cristiana d'Alemanya (CDU). De 1980 a 1986 fou president de la Uni\xc3\xb3 Jove (joventuts de la CDU) a Rin del Nord-Westf\xc3\xa0lia. El 1981 entr\xc3\xa0 al comit\xc3\xa8 executiu de la CDU d'aquest estat. El 1993 ascendeix i \xc3\xa9s elegit vicepresident de la CDU a l'estat. _NEWLINE_A les eleccions federals de 1987 \xc3\xa9s elegit com a diputat del Bundestag, i fins al 1994 ocup\xc3\xa0 diversos c\xc3\xa0rrecs dins del grup parlamentari CDU/CSU. _NEWLINE_Despr\xc3\xa9s de les eleccions federals de 1994, el 17 de novembre, R\xc3\xbcttgers \xc3\xa9s nomenat Ministre d'Educaci\xc3\xb3, Ci\xc3\xa8ncia, Recerca i Tecnologia. Com a ministre va potenciar l'educaci\xc3\xb3 dins de la pol\xc3\xadtica social, tamb\xc3\xa9 cre\xc3\xa0 una llei per reformar la concessi\xc3\xb3 de pr\xc3\xa9stecs estudiantils (1995). El 1997 intent\xc3\xa0 crear una llei a nivell federal de regulaci\xc3\xb3 de l'educaci\xc3\xb3, tot i que finalment fou rebutjada. _NEWLINE_Despr\xc3\xa9s de la vict\xc3\xb2ria del Partit Socialdem\xc3\xb2crata d'Alemanya (SPD) a les eleccions federals de 1998, el 27 d'octubre del mateix any deix\xc3\xa0 el ministeri. Amb el retorn de la CDU a l'oposici\xc3\xb3 fou nomenat vicepresident del grup parlamentari CDU/CSU fins a l'any 2000._NEWLINE_El gener de 1999 fou elegit president de la CDU a Rin del Nord-Westf\xc3\xa0lia, en substituci\xc3\xb3 de Norbert Bl\xc3\xbcm, que present\xc3\xa0 la dimissi\xc3\xb3. _NEWLINE_A les eleccions regionals del 14 de maig de 2000 el seu partir va obtenir el 37% dels vots i 88 diputats sobre 231, tot i aix\xc3\xb2 el Partit Socialdem\xc3\xb2crata va obtenir el 42,8% i 102 diputats i va reelegir el govern amb l'Alian\xc3\xa7a 90/Els Verds sota la presid\xc3\xa8ncia de Wolfgang Clement (SPD). Per tant, R\xc3\xbcttgers continu\xc3\xa0 ocupant la la figura de cap de l'oposici\xc3\xb3 al Landtag (parlament regional). _NEWLINE_Durant la legislatura 2000-2005 el Partit Socialdem\xc3\xb2crata va patir un gran desgast a nivell federal, i per tant, tamb\xc3\xa9 a nivell regional, sobretot per la gesti\xc3\xb3 de Gerhard Schr\xc3\xb6der al capdavent de la cancelleria, amb aix\xc3\xb2 l'SPD va anar perdent eleccions de car\xc3\xa0cter regional._NEWLINE_Finalment a les eleccions regionals del 22 de maig de 2005 la CDU de R\xc3\xbcttgers va obtenir un 44,8% dels vots i 89 diputats (un m\xc3\xa9s que la legislatura anterior) i l'SPD va patir una forta davallada amb el 37,1% i 74 diputats (28 menys que la passada legislatura). Aix\xc3\xb2 signific\xc3\xa0 tamb\xc3\xa9 la p\xc3\xa8rdua de la majoria de la coalici\xc3\xb3 de centreesquerra SPD/Verds, i la majoria de la coalici\xc3\xb3 de centredreta CDU/FDP (Liberals) que van obtenir una majoria de 101 diputats sobre els 86 que sumava la coalici\xc3\xb3 SPD/Verds. _NEWLINE_Finalment, R\xc3\xbcttgers va prendre possessi\xc3\xb3 del c\xc3\xa0rrec com a Ministre-President de Rin del Nord-Westf\xc3\xa0lia el 22 de juny de 2005 amb un govern de coalici\xc3\xb3 entre els democristians de la CDU i els liberal del Partit Democr\xc3\xa0tic Lliure (FDP). El govern inclo\xc3\xafa 10 ministres de la CDU i 2 del FDP. _NEWLINE_Durant la legislatura que va governar (2005-2010), R\xc3\xbcttgers va gaudir d'una certa estabilitat pol\xc3\xadtica, tot i que al febrer del 2010 es va veure implicat en uns esc\xc3\xa0ndols sobre finan\xc3\xa7ament il\xc2\xb7legal i de patrocini del partit. _NEWLINE_A m\xc3\xa9s a m\xc3\xa9s del govern federal d'Angela Merkel i la CDU en general estaven en un per\xc3\xadode d'inestabilitat._NEWLINE_Aix\xc3\xb2 va tenir les seves conseq\xc3\xbc\xc3\xa8ncies a les eleccions regionals del 9 de maig de 2010, la coalici\xc3\xb3 governant formada per CDU i FDP va perdre la majoria absoluta, aix\xc3\xb2 va fer que s'obrissin les possibilitats d'un retorn de la socialdemocr\xc3\xa0cia al land. Despr\xc3\xa9s de diversos intents fallits d'aconseguir una majoria, finalment l'opci\xc3\xb3 fou la d'un govern amb minoria entre el Partit Socialdem\xc3\xb2crata i l'Alian\xc3\xa7a 90/Els Verds, formant 90 diputats (67 pel SPD i 23 pels Verds, respectivament, sobre 181), mentre que l'oposici\xc3\xb3 en tenia 91 (67 per la CDU, 13 pel FDP i 11 per Die Linke). L'abstenci\xc3\xb3 d'aquest \xc3\xbaltim partit, va permetre que el 14 de juliol de 2010, Hannelore Kraft, l\xc3\xadder del SPD a Rin del Nord-Westf\xc3\xa0lia fos elegida, amb 90 vots a favor, 80 en contra i 11 abstencions, Ministra-Presidenta de Rin del Nord-Westf\xc3\xa0lia._NEWLINE_El 24 de juny de 2010 anunci\xc3\xa0 la seva ren\xc3\xbancia com a President de la CDU al land, i finalment en un congr\xc3\xa9s del partit, el 15 de novembre de 2010 deix\xc3\xa0 el c\xc3\xa0rrec en mans de Norbert R\xc3\xb6ttgen."